**บทที่ 2**

**เอกสารและงานวิจัยที่เกี่ยวข้อง**

การวิจัยเรื่อง การแก้ปัญหาการอ่านจับใจความ โดยเทคนิคการคิดออกเสียง ของนักเรียนชั้นมัธยมศึกษาปีที่ 2/5 โรงเรียนสาธิตมหาวิทยาลัยราชภัฏสวนสุนันทา ผู้วิจัยได้ศึกษาค้นคว้าเอกสาร และงานวิจัยที่เกี่ยวข้องโดยนำเสนอผลการศึกษาตามลำดับ ดังนี้

**1. เอกสารและหลักสูตร**

**1.1** หลักสูตรแกนกลางการศึกษาขั้นพื้นฐาน พุทธศักราช 2551

1.2 สาระการเรียนรู้ภาษาไทย หลักสูตรแกนกลางการศึกษาขั้นพื้นฐาน

พุทธศักราช 2551

**2. แนวคิดและทฤษฎีเกี่ยวกับการอ่านและการอ่านจับใจความ**

2.1 ความหมายและประเภทของการอ่าน

2.2 ความสำคัญของการอ่าน

2.3 ระดับความเข้าใจในการอ่าน

2.4 กลวิธีในการอ่าน

2.5 ความหมายของการอ่านจับใจความ

2.6 ความสำคัญของการอ่านจับใจความสำคัญ

2.7 กลวิธีการอ่านจับใจความ

2.8 ประโยชน์ของการอ่านจับใจความ

**3. แนวคิดและทฤษฎีเกี่ยวกับการสอนโดยใช้เทคนิคการการคิดออกเสียง**

3.1 ความหมายของคิดการคิดออกเสียง

3.2 ทฤษฎีการคิดออกเสียง

3.3 ขั้นตอนการสอนอ่านโดยใช้เทคนิคการคิดออกเสียง

**4. งานวิจัยที่เกี่ยวข้อง**

4.1งานวิจัยที่เกี่ยวข้องกับการอ่านจับใจความสำคัญ

4.2 งานวิจัยที่เกี่ยวข้องกับการคิดออกเสียง

**5. กรอบแนวคิดในการวิจัย**

**1. เอกสารและหลักสูตร**

**1.1 หลักสูตรแกนกลางการศึกษาขั้นพื้นฐาน พุทธศักราช 2551**

จากการศึกษาหลักสูตรแกนกลางการศึกษาขั้นพื้นฐาน พุทธศักราช 2551ผู้วิจัยสรุปได้ว่า หลักสูตรแกนกลางการศึกษา ขั้นพื้นฐาน พุทธศักราช 2551 มีเป้าหมายมุ่งพัฒนาผู้เรียนทุกคน ซึ่งเป็นกำลังของชาติให้เป็นมนุษย์ที่มีความสมดุลทั้งทางด้านร่างกาย ความรู้ ความรู้ คุณธรรม มีจิตสำนึกในความเป็นพลเมืองไทยและเป็นพลเมืองโลก ยึดมั่นในการปกครองตามระบอบประชาธิปไตย อันมีพระมหากษัตริย์ทรงเป็นประมุข มีความรู้และทักษะพื้นฐาน รวมทั้งเจตคติ ที่จำเป็นต่อการศึกษา ต่อการประกอบอาชีพและการศึกษาตลอดชีวิต โดยมุ่งเน้นผู้เรียนเป็นสำคัญบนพื้นฐานความเชื่อว่า ทุกคนสามารถเรียนรู้และพัฒนาตนเองได้เต็มตามศักยภาพ พร้อมทั้งกำหนดองค์ความรู้ทักษะสำคัญและคุณลักษณะที่สำคัญที่เป็นจุดเน้นในการพัฒนาผู้เรียนในแต่ละกลุ่มสาระการเรียนรู้ ทั้งนี้หลักสูตรดังกล่าวมุ่งให้ผู้เรียนเกิดสมรรถนะสำคัญ 5 ประการ ได้แก่ ความสามารถในการสื่อสาร ความสามารถในการคิดซึ่งเป็นความสามารถในการคิดวิเคราะห์ การคิดสังเคราะห์ การคิดสร้างสรรค์ การคิดอย่างมีวิจารณญาณ และการคิดอย่างเป็นระบบนำไปสู่การสร้างองค์ความรู้หรือสาระสนเทศเพื่อการตัดสินใจเกี่ยวกับตนเองและสังคมได้อย่างเหมาะสม ความสามารถในการแก้ปัญหา ความสามารถในการใช้ทักษะชีวิตและความสามารถในการใช้เทคโนโลยีอีกทั้งมุ่งพัฒนาผู้เรียนให้มีคุณลักษณะอันพึงประสงค์เพื่อให้สามารถอยู่ร่วมกับผู้อื่นในสังคมได้อย่างมีความสุข ในฐานะเป็นพลเมืองไทยและพลเมืองโลก คือ รักชาติ ศาสนา กษัตริย์ ซื่อสัตย์สุจริต มีวินัยใฝ่เรียนรู้อยู่อย่างพอเพียง มุ่งมั่นในการทำงาน รักความเป็นไทย มีจิตใจสาธารณะ คุณลักษณะที่มุ่งเน้นพัฒนาผู้เรียนในหลักสูตรแกนกลางการศึกษาขั้นพื้นฐาน พุทธศักราช 2551 ที่กล่าวมาทั้งหมดข้างต้นได้กำหนดอยู่ในกลุ่มสาระการเรียนรู้ 8 กลุ่มสาระการเรียนรู้ รวมทั้งกิจกรรมพัฒนาผู้เรียน โดยกำหนดให้กลุ่มสาระการเรียนรู้ภาษาไทยเป็นหนึ่งในสาระการเรียนรู้พื้นฐานในฐานะภาษาประจำชาติ

* 1. **สาระการเรียนรู้ภาษาไทย หลักสูตรแกนกลางการศึกษาขั้นพื้นฐาน**

**พุทธศักราช 2551**

ทำไมต้องเรียนภาษาไทย

ภาษาไทยเป็นเอกลักษณ์ของชาติเป็นสมบัติทางวัฒนธรรมอันก่อให้เกิดความเป็นเอภาพและเสริมสร้างบุคลิกภาพของคนในชาติให้มีความเป็นไทย เป็นเครื่องมือในการติดต่อสื่อสารเพื่อสร้างความเข้าใจและความสัมพันธ์ที่ดีต่อกัน ทำให้สามารถประกอบธุรกิจธุรการและดำรงชีวิตร่วมกันในสังคมประชาธิปไตยได้อย่างสันติสุข และเป็นเครื่องมือในการแสวงหาความรู้ ประสบการณ์ จากแหล่งข้อมูลสารสนเทศต่าง ๆ เพื่อพัฒนาความรู้ ความคิดวิเคราะห์ วิจารณ์ และสร้างสรรค์ให้ทันต่อการเปลี่ยนแปลงทางสังคมและความก้าวหน้าทางวิทยาศาสตร์ เทคโนโลยีตลอดจนนำไปใช้ในการพัฒนาอาชีพให้มีความมั่นคงทางเศรษฐกิจ นอกจากนี้ยังเป็นสื่อแสดงภูมิปัญญาของบรรพบุรุษด้านวัฒนธรรม ประเพณีและสุนทรียภาพเป็นสมบัติล้ำค่าควรแก่การเรียนรู้และอนุรักษ์ และสืบสานให้ คงอยู่คู่ชาติไทยตลอดไป

เรียนรู้อะไรในภาษาไทย

ภาษาไทยเป็นทักษะที่ต้องฝึกฝนจนเกิดความชำนาญในการใช้ภาษา เพื่อให้สามารถสื่อสารได้อย่างมีประสิทธิภาพและเพื่อนำไปใช้ในชีวิตจริง

การอ่าน การอ่านออกสียงคำ ประโยค การอ่านบทร้อยแก้ว คำประพันธ์ชนิดต่าง ๆ การอ่านในใจ เพื่อสร้างความเข้าใจ และการวิเคราะห์ สังเคราะห์ความรู้จากสิ่งที่อ่านเพื่อนำไปปรับใช้ในชีวิติประจำวัน

การเขียน การเขียนสะกดตามอักขรวิธี การเขียนสื่อสารโดยใช้ถ้อยคำ และรูปแบบต่าง ๆ ของการเขียนซึ่งรวมถึงการเรียงความ ย่อความ เขียนรายงานชนิดต่าง ๆ การเขียนตามจินตนาการ วิเคราะห์วิจารณ์และเขียนเชิงสร้างสรรค์

หลักการใช้ภาษา ธรรมชาติและกฎเกณฑ์ของภาษาไทย การใช้ภาษาให้ถูกต้องเหมาะสมกับโอกาสและบุคคล การแต่งบทประพันธ์ประเภทต่าง ๆ อิทธิพลของภาษาต่างประเทศ ในภาษาไทย

วรรณคดีและวรรณกรรม วิเคราะห์วรรณคดีและวรรณกรรมเพื่อศึกษาข้อมูลแนวคิดและความคิดเพลิดเพลิน เรียนรู้ทำความเข้าใจบทเห่ร้องเล่นของเด็ก เพลงพื้นบ้านที่เป็นภูมิปัญญา มีคุณค่าของภาษาไทย ซึ่งได้ถ่ายทอดความรู้สึกนึกคิด ค่านิยม ขนบธรรมเนียมประเพณี เรื่องราวของสังคมในอดีต และความงดงามของภาษาเพื่อให้เกิดความซาบซึ้งและภูมิใจในบรรพบุรุษ ที่ได้สั่งสม สืบทอดมาจนถึงปัจจุบัน

คุณภาพผู้เรียน

จบชั้นประถมศึกษาปีที่ 3

อ่านออกเสียงคำ คำคล้องจอง ข้อความ เรื่องสั้น ๆ และบทร้อยกรองง่ายๆ ได้ถูกต้องคล่องแคล่ว เข้าใจความหมายของคำ และข้อความที่อ่าน สามารถตั้งคำถามเชิงเหตุผล ลำดับเหตุการณ์คาดคะเนเหตุการณ์ สรุปความรู้ข้อคิดจากเรื่องที่อ่าน ปฏิบัติตามคำสั่ง คำอธิบาย จากเรื่องที่อ่าน เข้าใจความหมายของข้อมูลจากแผนภาพ แผนที่และแผนภูมิ อ่านหนังสืออย่างสม่ำเสมอมีสุขนิสัยที่ดีและมีมารยาทในการอ่าน

คัดลายมือตัวบรรจงเต็มบรรทัด เขียนบรรยาย บันทึกประจำวันเขียนจดหมายลาครู เขียนเรื่องราวเกี่ยวกับประสบการณ์เขียนเรื่องตามจินตนาการ มีสุขนิสัยที่ดี แลมีมารยาทในการเขียน

สามารถเล่ารายละเอียดและบอกสาระสำคัญตั้งคำถาม ตอบคำถามรวมทั้งพูดแสดงความรู้สึกเกี่ยวกับเรื่องที่ฟังและดู พูดสื่อสารด้วยประสบการณ์ และพูดแนะนำ หรือพูดเชิญชวนให้ผู้อื่นปฏิบัติตามรวมทั้งมีสุขนิสัยที่ดีและมีมารยาทในการฟังและการพูด

สะกดคำและความเข้าใจความหมายของคำ ความแตกต่างของคำและพยางค์หน้าที่ของคำในประโยค มีทักษะในการใช้พจนานุกรมในการค้นหาความหมายของคำ สามารถแต่งประโยคง่าย ๆ แต่งคำคล้องจอง แต่งคำขวัญ และเลือกใช้ภาษาไทยมาตรฐานและภาษาถิ่น ได้เหมาะสมกับกาลเทศะ

เข้าใจและสามารถสรุปข้อคิดที่ได้จากการอ่านวรรณคดีวรรณกรรม แสดงความคิดเห็นวรรณคดีที่อ่าน รู้จักเพลงพื้นบ้าน เพลงกล่อมเด็ก ซึ่งเป็นวัฒนธรรมของท้องถิ่น ร้องบทร้องเล่นสำหรับเด็กในท้องถิ่น ท่องจำบทอาขยานและบทร้อยกรองที่มีคุณค่าตามความสนใจได้

จบชั้นประถมศึกษาปีที่ 6

อ่านออกเสียงบทร้อยแก้ว และบทร้อยกรองเป็นทำนองเสนาะได้ถูกต้อง อธิบายความหมายโดยตรง และความหมายโดยนัยของคำ ประโยค ข้อความสำนวนโวหารจากเรื่อง ที่อ่านเข้าใจคำแนะนำคำอธิบายในคู่มือต่าง ๆ สามารถแยกแยะข้อคิดเห็นและข้อเท็จจริง รวมทั้ง จับใจความสำคัญขอเรื่องที่อ่าน และนำความรู้ความคิดจากเรื่องที่อ่านไปตัดสินใจแก้ปัญหาในการดำเนินชีวิตได้

การคัดลายมือตัวบรรจงเต็มบรรทัดและครึ่งบรรทัด เขียนสะกดคำ แต่งประโยคและเขียนข้อความตลอดจนเขียนสื่อสารโดยใช้ถ้อยคำชัดเจนเหมาะสม ใช้แผนภาพ โครงเรื่องและแผนภาพความคิดเพื่อพัฒนางานเขียน เขียนย่อความ เรียงความ เขียนจดหมายส่วนตัว กรอกแบบรายการต่าง ๆ รวมทั้งเขียนแสดงความรู้สึกและความคิดเห็นเรื่องตามจินตนาการ อย่างสร้างสรรค์และมีมารยาทในการเขียน

การพูดแสดงความรู้ ความคิดเกี่ยวกับเรื่องที่ฟังและพูด เล่าเรื่องย่อหรือสรุปจากเรื่องที่ฟังและดู ตั้งคำถามตอบคำถามจากเรื่องที่ฟังและดูรวมทั้งประเมินความน่าเชื่อถือจากการฟังและดูโฆษณาอย่างมีเหตุผล พูดตามลำดับขั้นตอนเรื่องต่าง ๆ อย่างชัดเจน พูดรายงานหรือประเด็นค้นคว้าจากการฟัง การดูการสนทนาและพูดโน้มน้าวได้อย่างมีเหตุผล รวมทั้งมีมารยาทในการดูและพูด

สะกดคำและเข้าใจความหมายของคำ สำนวน คำพังเพยสุภาษิต รู้และเข้าใจชนิดและหน้าที่ของคำในประโยค ชนิดของประโยค และคำภาษาต่างประเทศในภาษาไทย ใช้ คำราชาศัพท์และคำสุภาพได้เหมาะสม และสามารถแต่งประโยค แต่งบทร้อยกรองประเภทกลอนสี่ กลอนสุภาพ และกาพย์ยานี 11

เข้าใจและเห็นคุณค่าวรรณคดีและวรรณกรรมที่อ่าน สามารถเล่านิทานพื้นบ้านร้องเพลงพื้นบ้านของท้องถิ่น สามารถนำข้อคิดเห็นจากเรื่องที่อ่านไปประยุกต์ใช้ในชีวิตจริง และสามารถท่องจำบทอาขยานตามที่กำหนดได้

จบชั้นมัธยมศึกษาปีที่ 3

อ่านออกเสียงบทร้อยแก้ว และบทร้อยกรองเป็นทำนองเสนาะได้ถูกต้อง อธิบายความหมายโดยตรง และความหมายโดยนัยสามารถจับใจความสำคัญและรายละเอียดของ สิ่ง ที่อ่าน แสดงความคิดเห็นและข้อโต้แย้งเกี่ยวกับเรื่องที่อ่านและเขียนกรอบแนวคิด ผังความความคิด เขียนย่อความ เขียนรายงานจากสิ่งที่อ่านได้ วิเคราะห์ วิจารณ์ อย่างมีเหตุผล ในการลำดับความอย่างมีขั้นตอนและวามเป็นไปได้ของเรื่องที่อ่านประเมินความถูกต้องของข้อมูลที่ใช้สนับสนุน ในเรื่องที่อ่าน

เขียนสื่อสารด้วยลายมือที่อ่านง่ายชัดเจน ใช้ถ้อยคำได้ถูกต้องเหมาะสม ตามระดับภาษาเขียน คำขวัญ คำคม คำอวยพรในโอกาสต่าง ๆ โฆษณา คติพจน์ สุนทรพจน์ ชีวประวัติ อัตชีวประวัติและประสบการต่าง ๆ เขียนย่อความ เขียนจดหมายกิจธุระ แบบกรอกสมัครงาน เขียนวิเคราะห์ วิจารณ์และแสดงความคิดหรือโต้แย้งอย่างมีเหตุผลตลอดจนเขียนรายงานการศึกษาค้นคว้า และเขียนโครงงาน

การพูดแสดงความคิดเห็น วิเคราะห์ วิจารณ์ ประเมินสิ่งที่ได้จากการฟังและดู นำข้อคิดไปประยุกต์ใช้ในชีวิตประจำวัน พูดรายงานเรื่องหรือประเด็นที่ได้จากการศึกษาค้นคว้าอย่างเป็นระบบ มีศิลปะในการพูด พูดในโอกาสต่าง ๆ ได้ตรงตามวัตถุประสงค์ และพูดโน้มน้าวอย่างมีเหตุผลน่าเชื่อถือรวมทั้งมีมารยาทในการฟังและการพูด

เข้าใจและใช้คำราชาศัพท์ คำบาลีสันสกฤต คำภาษาต่างประเทศต่าง ๆ คำทับศัพท์ และศัพท์บัญญัติในภาษาไทย วิเคราะห์ความแตกต่างในภาษาพูด ภาษาเขียน โครงสร้างของประโยครวม ประโยคซ้อน ลักษณะภาษาที่เป็นทางการ กึ่งทางการและไม่เป็นทางการ และสามารถแต่งบทร้อยกรองประเภท กลอนสุภาพ กาพย์และโครงสี่สุภาพ

สรุปเนื้อหาวรรณคดีและวรรณกรรมที่อ่าน วิเคาะห์ตัวละครสำคัญ และคุณค่าที่ได้รับจากวรรณคดีวรรณกรรมและบทอาขยานพร้อมทั้งสรุปความรู้ข้อคิดเพื่อนำไปประยุกต์ใช้ในชีวิตจริง

จบชั้นมัธยมศึกษาปีที่ 6

อ่านออกเสียงบทร้อยแก้ว และบทร้อยกรองเป็นทำนองเสนาะได้ถูกต้อง เข้าใจและสามารถตีความเรื่องที่อ่านได้ วิเคราะห์ วิจารณ์เรื่องที่อ่าน แสดงความคิดเห็น โต้แยง และเสนอความคิดใหม่จากการอ่านอย่างมีเหตุผล คาดคะเนเหตุการณ์จากเรื่องที่อ่าน เขียนกรอบแนวคิดผังความคิด เขียนบันทึก เขียนย่อความและเขียนรายงานจากสิ่งที่อ่าน สังเคราะห์ ประเมินค่า และนำความรู้ความคิดจากการอ่านมาพัฒนาตน พัฒนาการเรียนและพัฒนาความรู้ทางอาชีพและนำความรู้ความคิดไปประยุกต์ใช้แก้ไขปัญหาในการดำเนินชีวิต และมีมารยาทและมีนิสัยรักการอ่าน

สามารถเขียนสื่อสารในรูปแบบต่าง ๆ โดยใช้ภาษาได้ถูกต้องตรงตามวัตถุประสงค์เขียนย่อความจากสื่อที่มีรูปแบบและเนื้อหาที่หลากหลาย เขียนเรียงความแสดงแนวคิดเชิงสร้างสรรค์โดยใช้โวหารต่าง ๆ เขียนบันทึก รายงานการศึกษาค้นคว้าตามหลักการเขียนทางวิชาการมีการใช้ข้อมูลสารสนเทศในการอ้างอิง ผลิตผลงานของตนเองในรูปแบบต่าง ๆ ทั้งสารคดีและบันเทิงคดี รวมทั้งประเมินงานเขียนของผู้อื่นและนำมาพัฒนางานเขียนของตนเอง

ตั้งคำถามและแสดงความคิดเห็นเกี่ยวกับเรื่องที่ฟังและดู มีวิจารณญาณในการเลือกเรื่องที่ฟังและดู วิเคราะห์วัตถุประสงค์แนวคิด การใช้ภาษาความน่าเชื่อถือของเรื่องที่ฟัง และดู ประเมินสิ่งที่ฟังและดูแล้วนำไปประยุกต์ในการดำเนินชีวิต มีทักษะการพูดในโอกาสต่าง ๆ ทั้งที่เป็นทางการและไม่เป็นทางการโดยใช้ภาษาที่ถูกต้อง พูดแสดงทัศนะ โต้แย้ง โน้มน้าว และเสนอแนวคิดใหม่อย่างมีเหตุผล รวมทั้งมีมารยาทในการฟัง ดู และพูด

เข้าใจธรรมชาติของภาษา อิทธิของภาษา และลักษณะของภาษาไทย ใช้คำ และกลุ่มคำสร้างประโยคได้ตรงตามวัตถุประสงค์ แต่งคำประพันธ์ประเภท กาพย์ โคลง ร่ายและฉันท์ใช้ภาษาได้เหมาะสม กับกาลเทศะและใช้คำราชาศัพท์และคำสุภาพได้อย่างถูกต้องวิเคราะห์หลักการสร้างคำในภาษาไทย อิทธิพลของภาษาต่างประเทศในภาษาไทยและภาษาถิ่น และวิเคราะห์ประเมินการใช้ภาษาจากสื่อสิ่งพิมพ์และสื่ออิเล็กทรอนิกส์

วิเคราะห์วิจารณ์วรรณคดีและวรรณกรรม ตามหลักการวิจารณ์วรรณคดีเบื้องต้น รู้และเข้าใจลักษณะเด่นของวรรณคดีและวรรณกรรม ตามหลักการวิจารณ์วรรณคดีเบื้องต้น รู้และเข้าใจลักษณะเด่นของวรรณคดี ภูมิปัญญาทางภาษาและวรรณกรรมพื้นบ้านเชื่อมโยงกับการเรียนรู้ทางประวัติศาสตร์และวิถีไทย สามารถประเมินคุณค่าด้านวรรณศิลป์และนำข้อคิดจากวรรณคดีและวรรณกรรมนำไปประยุกต์ใช้ในชีวิตจริง

**สาระ และมาตรฐานการเรียนรู้ภาษาไทย**

**สาระที่ 1 การอ่าน**

มาตรฐาน ท 1.1 ใช้กระบวนการอ่านสร้างความรู้และความคิด เพื่อนำไปใช้ตัดสินใจแก้ปัญหาในการดำเนินชีวิตและมีนิสัยรักการอ่าน

**สาระที่ 2 การเขียน**

มาตรฐาน ท 2.1 ใช้กระบวนการเขียนสื่อสารเขียนเรียงความ ย่อความ และเขียนเรื่องราวในรูปแบบต่าง ๆ เขียนข้อมูลสาระสนเทศและรายงาน

**สาระที่ 3 การฟัง การดู และการพูด**

มาตรฐาน ท 3.1 สามารถเลือกฟังและดูอย่างมีวิจารณญาณ และพูดแสดงความรู้ความคิด และความรู้สึกในโอกาสต่าง ๆ อย่างมีวิจารณญาณและสร้างสรรค์

**สาระที่ 4 หลักการใช้ภาษา**

มาตรฐาน ท 4.1 เข้าใจธรรมชาติของภาษาและหลักภาษาไทย การเปลี่ยนแปลงของภาษาและพลังของภาษา ภูมิปัญญาทางภาษา และรักษาภาษาไทยไว้เป็นสมบัติ

ของชาติ

**สาระที่ 5 วรรณคดีและวรรณกรรม**

มาตรฐาน ท 5.1 เข้าใจและแสดงความคิดเห็น วิจารณ์วรรณคดีและวรรณกรรมไทยอย่างเห็นคุณค่าและนำมาประยุกต์ในชีวิติจริง

**โครงสร้างหลักสูตรกลุ่มสาระการเรียนรู้ภาษาไทย โรงเรียนสาธิตมหาวิทยาลัยราชภัฏสวนสุนันทา**

**ตามหลักสูตรแกนกลางการศึกษาขั้นพื้นฐาน พุทธศักราช 2551**

**สาระที่ 1 การอ่าน**

**มาตรฐาน ท 1.1** ใช้กระบวนการอ่านสร้างความรู้และความคิดเพื่อนำไปใช้ตัดสินใจแก้ปัญหาในการดำเนินชีวิตและมีนิสัยรักการอ่าน

|  |  |  |
| --- | --- | --- |
| **ชั้น** | **ตัวชี้วัด** | **สาระการเรียนรู้แกนกลาง** |
| ม.1 | 1. อ่านออกเสียงบทร้อยแก้วร้อยกรองได้ถูกต้องเหมาะกับเรื่องที่อ่าน | * อ่านออกเสียงประกอบด้วย * บทร้อยแก้วประเภทต่าง ๆ เช่น บทความ นวนิยาย เรื่องสั้น และความเรียง * บทร้อยกรอง เช่น โคลง กาพย์ กลอน ร่าย |
|  | 2. จับใจความสำคัญจากเรื่องที่อ่าน  3. ระบุเหตุและผล และข้อเท็จจริงกับข้อคิดเห็นจากเรื่องที่อ่าน  4. ระบุและอธิบายคำเปรียบเทียบและคำที่มีหลายความหมายในบริบทต่าง ๆ จากการอ่าน  5. ตีความคำยากในเอกสารวิชาการ โดยพิจารณาจากบริบท  6. ระบุข้อสังเกตและความสมเหตุสมผลของงานเขียนประเภทชักจูงโน้มน้าวใจ  7. ปฏิบัติตามคู่มือแนะนำวิธีการใช้งานของเครื่องมือหรือเครื่องใช้ในระดับที่ยากขึ้น  8. วิเคราะห์คุณค่าที่ได้รับจากการอ่านงานเขียนอย่างหลากหลายเพื่อนำไปใช้แก้ปัญหาในชีวิต | * การอ่านจับใจความจากสื่อต่าง ๆ เช่น * ข่าวสารจากสื่อพิมพ์สื่ออิเล็กทรอนิกส์และแหล่งเรียนรู้ต่าง ๆ ในชุมชน * บทความ * นิทาน * เรื่องสั้น * นวนิยาย * วรรณกรรมพื้นบ้าน * วรรณคดีในบทเรียน * บทโฆษณา * สารคดี * บันเทิงคดี * ปาฐกถา * เทศนา * คำบรรยาย * คำสอน * บทร้อยกรองร่วมสมัย * บทเพลง * บทอาเศียรวาท * คำขวัญ |
|  | 9. มีมารยาทในการอ่าน | * มารยาทในการอ่าน |

จากหลักการและสาระของโครงสร้างหลักสูตรสถานศึกษาข้างต้น สรุปได้ว่า การศึกษาไทยได้ให้ความสำคัญกับทักษะการคิดเป็นอย่างยิ่ง โดยเฉพาะในกระบวนการการอ่าน การสังเคราะห์ ประเมินค่า และนำความรู้ความคิดจากการอ่านมาพัฒนาการเรียนและพัฒนาความรู้ทางอาชีพและนำความรู้ความคิดไปประยุกต์ใช้แก้ไขปัญหาในการดำเนินชีวิต เพื่อนำไปใช้ในการตัดสินใจเกี่ยวกับตนเองและสังคมได้อย่างเหมาะสม

**2. แนวคิดและทฤษฎีเกี่ยวกับการอ่านและการอ่านจับใจความสำคัญ**

**2.1ความหมายและประเภทของการอ่าน**

**ความหมายของการอ่าน**

นักการศึกษาและผู้เชี่ยวชาญด้านการอ่านได้ให้ความหมายของการอ่านไว้ ดังนี้ราชบัณฑิตยสถาน (2542: 1364) ได้ให้ความหมายของการอ่านในพจนานุกรมว่า “การอ่านเป็นการออกเสียงตามตัวหนังสือ หรือการเข้าใจความหมายจากตัวหนังสือ สังเกตหรือพิจารณาดูเพื่อให้เข้าใจ”การอ่านเป็นกระบวนการทางความคิดที่ต้องอาศัยกลไกการเรียนรู้ และสมองตีความและเรียบเรียงข้อมูลที่อ่านให้กลายเป็นความรู้ ความจำ ความชำนาญการตลอดจนความคิดสร้างสรรค์ใหม่ ๆ ที่ได้จากการอ่าน

สุนันทา มั่นเศรษฐวิทย์ (2551: 130-132) กล่าวถึงการอ่านเป็นรูปแบบการอ่านที่สอดคล้องกับทฤษฎีความสัมพันธ์ระหว่างข้อความกับประสบการณ์เดิมในรูปแบบการอ่านที่เกี่ยวข้องกับกระบวนการเข้าใจสาร โดยมีแนวคิดว่าเมื่อผ่านรับรู้เข้าใจข้อความในสารแล้วจะทำความเข้าใจเรื่องราวทั้งหมด โดยจัดเรียงลำดับให้ถูกต้องและสามารถถ่ายทอดให้ผู้อื่นเข้าใจเป็นภาษาพูดหรือภาษาเขียนได้ การอ่านแบบนี้เน้นผู้อ่านและสารที่อ่านให้เหมาะสมกันเพื่อจะได้รู้เรื่องราวที่ถูกต้อง

วรรณี โสมประยูร (2553: 128) ได้ให้ความหมายของการอ่านว่า การอ่านเป็นกระบวนการทางสมอง ที่ต้องใช้สายตาสัมผัสตัวอักษรหรือสิ่งพิมพ์อื่น ๆ รับรู้และเข้าใจความหมายของคำหรือสัญลักษณ์ โดยออกมาเป็นความหมายที่ใช้สื่อความคิดและความรู้ระหว่างผู้เขียนกับผู้อ่านให้เข้าใจตรงกัน และผู้อ่านสามารถนำเอาความหมายนั้น ๆ ใช้ให้เป็นประโยชน์ได้

จากคำกล่าวข้างต้น พอสรุปได้ว่า การอ่าน คือ การแปลความสัญลักษณ์หรือตัวอักษร เพื่อจับใจความสำคัญ เข้าใจความหมายของคำ ตีความและแปลความให้ตรงกับผู้เขียนที่ต้องการจะสื่อ โดยใช้ความคิดและประสบการณ์เดิมของผู้อ่าน

**ประเภทของการอ่าน**

นักการศึกษาหลายท่านได้กล่าวถึงการอ่านประเภทต่าง ๆ ไว้ ดังนี้

บันลือ พฤกษะวัน (2547 : 119) ได้ให้ความหมายของการอ่านประเภทอ่านเข้าใจไว้ว่า เป็นการอ่านเพื่อหาคำตอบอ่านแล้วสามารถปฏิบัติตามคำแนะนำได้ จัดลำดับเหตุการณ์เรื่องราวที่เกิดขึ้นในเรื่องที่อ่านได้ อ่านแล้วสามารถย่อความและแต่งได้

สุวิทย์ คำมูล (2547 : 102) ให้ความหมายของการอ่านประเภทวิเคราะห์ไว้ว่า เป็นการจัดลำดับ การเปรียบเทียบ การจัดหมวดหมู่ แปลความ ตีความ และสามารถประเมินค่าของเรื่องที่อ่านได้ นอกจากนี้ยังมีการอ่านประเภทวิจารณญาณ เป็นการที่ต้องใช้ความคิดพิจารณาสาเหตุผลและคุณค่าจากเรื่องที่อ่าน ดังนักวิชาการได้ให้ความหมายไว้คล้ายคลึงกันดัง เนาวรัตน์ สมร่าง (2553: 15) และอุดมพร พัสถาน (2553: 15) ให้ความหมายการอ่านวิจารณญาณไว้ในแนวทางเดียวกันว่า การอ่านวิจารณญาณเป็นการอ่านชั้นสูงที่ผู้อ่านต้องใช้สติปัญญา ความรู้ วินิจฉัย เนื้อหา โดยอาศัยประสบการณ์การค้นคว้าวิจัยประกอบ

จากคำกล่าวข้างต้นพอสรุปว่า การอ่านแต่ละประเภทมีความมุ่งหมายเพื่อให้เข้าใจความหมายของคำ ประโยค อ่านวิเคราะห์เรื่องราว แปลความ ตีความและนำมาตัดสินโดยอาศัยประสบการณ์ เพื่อนำไปใช้ให้เกิดประเกิดประโยชน์

**2.2 ความสำคัญของการอ่าน**

กรมวิชาการ (2546: 188) กล่าวว่า การอ่านเป็นทักษะที่จำเป็นอย่างยิ่งต่อการศึกษาหาความรู้ และพัฒนาชีวิต ซึ่งนอกจากจะทำให้เกิดความรู้แล้ว ยังก่อให้เกิดความสนุกสนานเพลิดเพลิน และส่งเสริมให้มีความคิดในการดำเนินชีวิต การอ่านจึงเป็นหัวใจของการศึกษาทุกระดับและเป็นเครื่องมือในการแสวงหาความรู้ต่าง ๆ

กระทรวงศึกษาธิการ (2549: 7) ให้ความสำคัญ ไว้ว่า

1. การอ่านเป็นเครื่องมือในการแสวงหาความรู้ โดยเฉพาะผู้ที่อยู่ในวัยศึกษาเล่าเรียนจำเป็นต้องอ่านหนังสือเพื่อการศึกษาหาความรู้ด้านต่าง ๆ
2. การอ่านเป็นเครื่องมือที่ได้จากการอ่านไปพัฒนาตนพัฒนางาน
3. การอ่านเป็นเครื่องมือสืบทอดมรดกทางวัฒนธรรมของคนรุ่นหนึ่งไปสู่คนรุ่นต่อไป
4. การอ่านเป็นวิธีการส่งเสริมให้คนมีความคิดและฉลาดรอบรู้
5. การอ่านเป็นกิจกรรมที่ก่อให้เกิดความเพลิดเพลิน เป็นวิธีหนึ่งในการแสวงหาความสุขให้แก่ตนเองและได้รับประโยชน์คุ้มค่าที่สุด
6. การอ่านเป็นการพัฒนาคุณภาพชีวิต ให้เป็นคนที่สมบูรณ์ สามารถนำความรู้ที่ได้ไปใช้ในการดำรงชีวิตได้อย่างมีความสุข
7. การอ่านเป็นเครื่องมือหนึ่งในการพัฒนาระบบการเมือง การปกครอง ศาสนา ประวัติศาสตร์และสังคม
8. การอ่านเป็นวิธีการหนึ่งในการพัฒนาระบบสื่อสาร การใช้เครื่องมืออิเล็กทรอนิกส์ต่าง ๆ

จากคำกล่าวข้างต้นผู้วิจัยพอสรุปได้ว่า ความสำคัญของการอ่าน ได้ว่า การอ่านมีความสำคัญต่อคนเราเป็นอย่างมาก การอ่านเป็นเครื่องมือสำคัญในการแสวงหาความรู้ ช่วยให้สามารถติดต่อสื่อสารกับผู้อื่นได้ ช่วยให้บุคคลสามารถนำความรู้ที่ได้มาใช้ในชีวิตประจำวัน และช่วยให้เกิดความเข้าใจในบุคคลต่าง ๆ มากขึ้น

**2.3 ระดับความเข้าใจในการอ่าน**

ระดับความเข้าใจในการอ่านนั้น แสดงออกและวัดได้จากพฤติกรรมความเข้าใจ ของผู้อ่าน ผู้อ่านที่มีองค์ประกอบและพื้นฐานของความเข้าใจการอ่านต่างกันจะมีระดับความเข้าใจในการอ่านแตกต่างกัน มีการแบ่งระดับความเข้าใจในการอ่าน ดังนี้

ประคอง สุทธสาร (2534) ได้แบ่งระดับความเข้าใจในการอ่านไว้ 4 ระดับ ได้แก่ 1) ระดับการอ่านเข้าใจตามตัวอักษร 2) ระดับความเข้าใจขั้นตีความ 3) ระดับการประเมินผล 4) ระดับความซาบซึ้ง ซึ่งมีรายละเอียด ดังนี้

1) ระดับการอ่านเข้าใจตามตัวอักษร หมายถึง การเข้าใจเรื่องที่อ่านตามตัวหนังสือ ที่เขียนไว้ เป็นระดับอ่านหนังสือออก แล้วรู้ว่าเป็นเรื่องอะไร เกี่ยวกับใคร การอ่านระดับนี้ใช้ความจำ เป็นส่วนใหญ่

2) ระดับความเข้าใจขั้นตีความ เป็นระดับความเข้าใจที่สูงกว่าความเข้าใจตามตัวอักษรในระดับนี้ผู้อ่านต้องใช้ความสามารถมากขึ้น คือต้องใช้ประสบการณ์ของตนในการทำความเข้าใจ โดยการสรุปความ ตีความ และแปลความหมายจากเรื่องที่อ่าน

3) ระดับการประเมินผล ในระดับนี้ผู้อ่านต้องใช้ความสามารถางสติปัญญาขั้นสูงสุด โดยอาศัยการอ่านระดับการอ่านเข้าใจตามตัวอักษร และการตีความเป็นพื้นฐานแล้วใช้ประสบการณ์ ความสามารถในการวิเคราะห์ สร้างสรรค์ และประเมินค่าช่วยในการตัดสิน วินิจฉัยเรื่องราวที่อ่าน ว่าอะไรเป็นจริง และอะไรบ้างที่เป็นจินตนาการ อะไรบ้างที่เป็นความคิดเห็น ตลอดจนประเมินความเชื่อถือได้ของเรื่องราวที่อ่าน และประเมินผลในแง่ความคิดส่วนตัว ว่ามีคุณค่า มีความเหมาะสมถูกต้องเป็นที่ยอมรับหรือไม่ในแง่ใด

4) ระดับความซาบซึ้ง ในระดับนี้ผู้อ่านจะต้องมีอารมณ์ตอบสนองตามเนื้อเรื่องและภาษาของผู้เขียน ตลอดจนการสร้างภาพพจน์ และการแสดงออกทางอารมณ์จากเรื่องที่อ่าน

มณีรัตน์ สุกโชติรัตน์ (2537) ได้จำแนกระดับความเข้าใจในการอ่านไว้ 4 ระดับ

1. ระดับการอ่านเข้าใจตามตัวอักษร (literal Reading) หมายถึง การอ่านที่ผู้อ่าน ทำความเข้าใจกับเนื้อหาสาระที่ผู้เขียนกล่าวออกมาโดยตรง ประกอบด้วยทักษะย่อย ดังนี้
   1. การชี้คำสรรพนามที่ใช้แทนคำนาม
   2. การหาความจริงจากเรื่อง
   3. การไปตามทิศทาง
   4. การหาประโยคสำคัญ
   5. การตั้งหัวข้อเรื่อง
   6. การเก็บรายละเอียดสำคัญ
   7. การเปรียบเทียบ
   8. การเรียงลำดับเหตุการณ์
   9. การเข้าใจความสัมพันธ์ของเหตุและผล
   10. การชี้อุปนิสัยบุคคลในเรื่อง
2. การตีความ (interpretative reading) หมายถึง การที่ผู้อ่านต้องเสาะแสวงหาความหมายที่ซ่อนเร้นอยู่ในข้อความที่ปรากฏอยู่ ซึ่งผู้เขียนไม่ได้กล่าวออกมาโดยตรงประกอบด้วยทักษะย่อย ดังนี้
   1. การกล่าวสรุป
   2. การสรุปรากฎ
   3. การคาดคะเนเหตุการณ์ล่วงหน้า
   4. การเข้าใจสำนวนภาษา
   5. การตั้งหัวข้อเรื่อง
   6. การเก็บรายละเอียดที่สำคัญ
   7. การเรียงลำดับเหตุการณ์
   8. การเปรียบเทียบ
   9. การเข้าใจความสัมพันธ์ของเหตุและผล
   10. การชี้อุปนิสัยของบุคคลในเรื่อง
3. การอ่านโดยใช้วิจารณญาณ (critical reading) หมายถึง การที่ผู้อ่านต้องพิจารณา ตัดสิน ประเมินค่า สิ่งที่ผู้เขียนเขียนว่าเป็นเท็จจริง ถูกผิดเพียงไร ซึ่งประกอบด้วยทักษะย่อย ดังนี้
   1. การแยกแยะความเป็นจริงกับความคิดเห็น
   2. การแยกเนื้อเรื่องที่เป็นจริงออกจากเรื่องเพ้อฝัน
   3. การหาเนื้อหาสาระที่เกี่ยวข้องหรือไม่เกี่ยวข้อง
   4. การพิจารณาโฆษณาชวนเชื่อ
   5. การพิจารณาเหตุผลที่ทำให้ชวนเชื่อ
   6. การพิจารณาความเหมาะสมและคุณค่า และการยมรับสิ่งที่อ่าน
   7. การชี้วัตถุประสงค์ของผู้แต่ง
   8. การแสดงความรู้สึกและการจับความรู้สึก
4. การนำไปใช้ (application) หมายถึง การอ่านที่ผู้อ่านสามารถนำสิ่งที่เรียนรู้จาก บทอ่านไปใช้กับสถานการณ์ที่คล้ายคลึง หรือสถานการณ์อื่น ๆ

จากคำกล่าวข้างต้นผู้วิจัยพอสรุปได้ว่า ระดับความเข้าใจในการอ่าน คือ ผู้อ่านจำเป็นต้องตีความหมายที่ซ่อนเร้นในบทอ่าน สามารถพิจารณาตัดสินเพื่อประเมินค่าบทอ่าน ตลอดจนการนำความรู้ ประสบการณ์ หลักการ และข้อคิดที่ได้จากบทอ่านไปใช้กับสถานการณ์อื่น ในทำนองเดียวกันได้ ผู้วิจัยได้แบ่งระดับความเข้าใจในการอ่านออกเป็น 4 อันดับ ได้แก่ 1) ระดับการอ่านเข้าใจตามตัวอักษร 2) ระดับความเข้าใจขั้นตีความ 3) ระดับการอ่านโดยใช้วิจารณญาณ และ

4) ระดับการอ่านขั้นนำไปใช้

**2.4 กลวิธีในการอ่าน**

มีนักการศึกษาได้กล่าวถึงกลวิธีการอ่านไว้หลายท่าน อาทิ

สุนันทา มั่นเศรษฐวิทย์ (2545: 138) กล่าวถึงการอ่านโดยใช้วิธีสำรวจตรวจทานว่า การอ่านโดยใช้วิธีสำรวจตรวจทานเป็นกระบวนการอ่านชั้นสูง ซึ่งผู้อ่านจะต้องใช้ทักษะการอ่านในใจ และใช้การคิดวิจารณญาณ สามารถวินิจฉัยเรื่องราวที่อ่านได้ตามเวลา

จุดมุ่งหมายของการอ่านโดยใช้วิธีสำรวจตรวจทาน

1. เพื่อให้ผู้อ่านได้สำรวจเรื่องราวที่อ่านเพื่อเป็นแนวทางในการอ่าน
2. เพื่อทำให้ผู้อ่านได้รู้จักการตั้งคำถาม หรือข้อสงสัย
3. เพื่อให้ผู้อ่านรู้จักค้นคว้าหาข้อมูลด้วยการใช้ทักษะการอ่านจับใจความ
4. เพื่อให้ผู้อ่านสามารถสรุปประเด็นสำคัญโดยใช้เวลาที่จำกัด
5. เพื่อเป็นการฝึกฝนให้ผู้อ่านมีความระเอียดรอบคอบในการเลือกข้อมูลสำหรับตอบคำถามว่าถูกต้องหรือไม่

ลำดับขั้นในการอ่านโดยใช้วิธีสำรวจตรวจทาน

1. ขั้นสำรวจ ขั้นตอนนี้จะเป็นขั้นตอนที่ใช้เวลาอย่างรวดเร็ว โดยผู้อ่านจะเปิดดูชื่อหนังสือ ชื่อผู้แต่ง เนื้อหาคร่าว ๆ จากสารบัญ ตลอดจนส่วนประกอบอื่น
2. ขั้นตั้งคำถาม ขั้นตอนนี้ผู้อ่านจะเป็นผู้ตั้งคำถามจากเรื่องที่สำรวจมาจากหนังสือที่จะอ่านหรืออาจเป็นผู้ตั้งคำถามให้นักเรียนหาคำตอบก็ได้ จากนั้นผู้อ่านจึงพยายามอ่านหาคำตอบ
3. ขั้นอ่าน เป็นการอ่านโดยละเอียดจากคำถามที่ตนเองหรือครูตั้งไว้ และต้องการที่จะหาคำตอบ ทั้งนี้อาจมีคำถามเพิ่มเติมจากที่ตั้งไว้อีกก็ได้
4. ขั้นเล่าเรื่อง จะเป็นการเล่าเรื่องที่อ่านมาทั้งหมดพร้อมกับคำตอบที่ได้จาก การอ่าน
5. ขั้นทบทวน เป็นการอ่านทบทวนเนื้อเรื่องอีกครั้งหนึ่งเพื่อให้เกิดความเข้าใจ อีกทั้งยังเป็น การป้องกันการลืมเนื้อเรื่องที่อ่านมา อันจะช่วยให้ผู้อ่านมีความคิดวิจารณญาณเพิ่มขึ้น

สมุทร เซ็นเชาวนิช (2531: 104) ได้จำแนกลักษณะและวิธีการอ่าน ดังนี้

1. อ่านจับใจความ (อ่านเอาเรื่อง) เป็นการอ่านอย่างละเอียด เพื่อให้เข้าใจ เนื้อเรื่องและรู้เรื่องโดยละเอียด เหมาะสำหรับเนื้อหาที่เป็นวิชาการ โดยต้องเข้าใจลักษณะของสาร ว่า ส่วนไหนใจความสำคัญ ส่วนไหนเป็นใจความย่อย รู้จักประเภทของสารว่าเป็นสารประเภทข้อเท็จจริง ข้อคิดเห็น หรือประเภทแสดงอารมณ์ ความรู้สึก นอกจากนั้น จะต้องตีความในสารให้ตรงกับเจตนาของผู้ส่งสารและสรุปใจความสำคัญของสารได้
2. การอ่านผ่าน ๆ เป็นการอ่านอย่างรวดเร็วเพื่อดูเค้าเค้าโครงเรื่องหรือหัวข้อเหมาะสมสำหรับการอ่านหัวข้อใหญ่ ๆ
3. การอ่านอย่างเร็ว เป็นการอ่านเพื่อเลือกเฟ้นเอาเฉพาะเรื่องที่สำคัญโดย ไม่สนใจรายละเอียดปลีกย่อย เหมาะสำหรับผู้ที่ต้องการอ่านหนังสือมาก ๆ หน้า
4. อ่านอย่างละเอียด เป็นการอ่านเพื่อศึกษาหาความรู้ในเรื่องที่อ่านต้องอาศัยความพินิจพิเคราะห์เพื่อให้ได้ความรู้ความเข้าใจอย่างถ่องแท้ ผู้อ่านจะต้องมีความรู้ในเรื่องที่อ่านพอสมควร จึงจะทำให้อ่านได้เร็วและเข้าใจเนื้อเรื่องได้ ควรอ่านรายละเอียดของเรื่องให้ตลอดตั้งแต่ต้นจนจบตอน เพราะจะทำให้มองเห็นการเชื่อมโยงระหว่างใจความสำคัญได้
5. การอ่านอย่างคร่าว ๆ เป็นการอ่านด้วยความรวดเร็วมีจุดประสงค์เพื่อต้องการค้นหาคำตอบจากข้อความบางตอน หรือต้องการรู้ลักษณะเนื้อความ
6. การอ่านเพื่อการวิจารณ์ เป็นการอ่านที่ผู้อ่านต้องใช้ประสบการณ์เดิมของตนให้เป็นประโยชน์ในการอ่าน ผู้อ่านต้องทำความเข้าใจถึงจุดมุ่งหมายของผู้เขียนและท่วงทำนอง การเขียน ตลอดจนความหมายแฝงในเรื่องที่อ่าน

ฟองจันทร์ สุขยิ่ง (2548: 288) ได้อธิบายถึงวิธีการอ่านเชิงวิเคราะห์ จากการอ่านหนังสือ ดังนี้ “คำว่า วิเคราะห์ ตามพจนานุกรมฉบับราชบัณฑิตยสถาน พ.ศ. 2542 หมายถึงใคร่ครวญ แยกออกเป็นส่วน”

การอ่านเชิงวิเคราะห์ เป็นการอ่านอย่างละเอียดด้วยความรอบคอบ มีความเข้าใจเนื้อเรื่องเป็นอย่างดี สามารถแยกแยะได้ว่าเรื่องที่อ่านมีที่มาของเรื่องอย่างไร มโนทัศน์ของผู้เขียน และเรื่องที่อ่านคืออะไร สามารถพิจารณาหาเหตุผลประกอบและรู้จักเปรียบเทียบจะช่วยให้ผู้อ่านสามารถสรุปเรื่อง และแนวคิดของผู้เขียนได้ สิ่งที่สำคัญต้องสามารถประเมินค่าได้ว่าเรื่องที่อ่านมีคุณค่าหรือไม่ดีอย่างไร เพราะอะไร ผู้อ่านต้องใช้ทั้งความรู้ ประสบการณ์ และวิจารณญาณ ของตนในการนำเสนอทรรศนะต่าง ๆ ในการอ่าน

เดวี (Davy 1983: 44-45 อ้างถึงใน บุษยารัตน์ จันทร์ประเสริฐ 2550) สรุปกลวิธีที่ผู้อ่านมีความสามารถในการอ่านไว้ ดังนี้

1. การทำนายล่วงหน้า เช่น เดาเนื้อเรื่องจากหัวข้อเรื่องของบทอ่าน
2. การสร้างภาพในจินตนาการเกี่ยวกับเรื่องที่อ่าน เช่น คิดวาดภาพตามไปในขณะที่อ่านเรื่อง
3. การใช้ประสบการณ์เดิม เช่น เปรียบเทียบเหตุการณ์ในเนื้อเรื่องกับเหตุการณ์ที่ตนเคยพบ
4. การตรวจสอบและประเมินความเข้าใจเป็นระยะ ๆ ขณะทำความเข้าใจกับบทอ่าน เช่นถามตนเองว่าเนื้อหาส่วนนี้ตรงกับภาพที่ไว้หรือไม่
5. การหาวิธีแก้ความไม่เข้าใจ เช่น อ่านซ้ำข้อความเดิม อ่านต่อไปเพื่อหาความกระจ่าง เปลี่ยนภาพที่จินตนาการไว้เมื่ออ่านแล้วไม่ตรงกับที่วาดไว้ เดาศัพท์ยากหรือไม่คุ้นเคย

จากคำกล่าวข้างต้นผู้วิจัยสรุปได้ว่า กลวิธีการอ่านคือเครื่องมือที่ผู้อ่านใช้ในการทำความเข้าใจกับบทอ่าน ถ้าผู้อ่านรู้จักใช้กลวิธีการอ่าน ก็จะอ่านบทอ่านได้อย่างเข้าใจ

**2.5 ความหมายของการอ่านจับใจความสำคัญ**

แววมยุรา เหมือนนิล (2541: 12) ได้ให้ความหมายของการอ่านจับใจความไว้ว่า การอ่านจับใจความคือการอ่านที่มุ่งค้นหาสาระของเรื่อง หรือของหนังสือแต่ละเล่มว่าคืออะไร ซึ่งแบ่งออกได้เป็น 2 ส่วนคือ ส่วนที่เป็นใจความสำคัญ และส่วนที่ขยายใจความสำคัญ หรือส่วนประกอบ นอกจากนี้ วนิดา สายสุวรรณ (2544: 9) ยังได้กล่าวสรุปถึงความหมายของการอ่านจับใจความไว้ได้ว่าการอ่านจับใจความเป็นการอ่านเพื่อทำความเข้าใจเนื้อเรื่อง เข้าใจจุดมุ่งหมายของผู้เขียน และ จับสาระสำคัญของเรื่องไว้

จากคำกล่าวข้างต้นผู้วิจัยสรุปได้ว่า การอ่านจับใจความเป็นการทำความเข้าใจเนื้อเรื่องที่อ่านเพื่อแยกแยะส่วนที่เป็นใจความสำคัญออกจากส่วนประกอบหรือรายละเอียดของเรื่อง พร้อมทั้งสามารถบอกจุดมุ่งหมายของผู้เขียนเรื่องนั้นได้

**2.6** **ความสำคัญของการอ่านจับใจความสำคัญ**

การอ่านจับใจความมีความสำคัญเพราะสามารถช่วยให้บุคคลรับรู้ข้อมูลข่าวสารได้อย่างมีประสิทธิภาพ นับเป็นการสะสมความรู้เพื่อนำไปพัฒนาตนเองและสังคม ดังที่ ประเทิน มหาขันธ์ (2530: 179) ได้กล่าวไว้ว่า ผู้ที่อ่านได้รวดเร็วและสามารถจับใจความได้จะเป็นประโยชน์อย่างยิ่งในการแสวงหาความรู้ โดยเฉพาะผู้ที่อยู่ในวัยศึกษา ทั้งนี้สนิท ตั้งทวี (2536: 417) ได้กล่าวไว้อีกว่าผู้ที่สามารถจับใจความจากข้อความหรือเรื่องราวที่อ่านได้นั้น ย่อมให้คุณอย่างยิ่งในการแสวงหาความรู้ในเวลาอันจำกัด เฉพาะอย่างยิ่งผู้ที่อยู่ในวัยศึกษาเล่าเรียน

จากคำกล่าวข้างต้นผู้วิจัยสรุปได้ว่า การอ่าน จับใจความจะทำให้การรับรู้ข้อมูลข่าวสารนั้นเกิดประสิทธิภาพ และเป็นพื้นฐานที่จะแสวงหา ความรู้อันจะนำไปใช้ในการพัฒนาชีวิตและการเรียนรู้ในทุกสาขาวิชา การอ่านจับใจความจึงมีความ จำเป็นอย่างยิ่งสำหรับผู้ที่กำลังศึกษาและต้องการพัฒนาตนเอง เนื่องจากเป็นความเข้าใจระดับต้นของเรื่องที่อ่าน อันจะเป็นพื้นฐานที่สำคัญมากสำหรับการอ่านระดับสูงต่อไป

**2.7 กลวิธีการอ่านจับใจความสำคัญ**

การอ่านจับใจความเป็นทักษะที่ต้องพัฒนาให้ถูกวิธี เช่นเดียวกับการพัฒนาทักษะอื่น ๆ เพื่อให้ผู้อ่านสามารถจับใจความได้อย่างถูกต้องและรวดเร็ว ครูควรแนะวิธีการหรือเทคนิคการอ่าน จับใจความให้นักเรียนทราบว่าใจความสำคัญของเรื่องนั้นอยู่ตรงจุดไหน ซึ่งส่วนใหญ่อยู่บรรทัดแรก ๆ หรืออยู่ตอนสรุปท้ายเรื่อง ดังที่มีผู้เสนอแนะวิธีการอ่านจับใจความไว้ดังนี้ บุปผา ล้วนเล็ก (2540: 20) ได้สรุปความเห็นเกี่ยวกับวิธีการอ่านจับใจความไว้ว่า ควรเริ่มการอ่านเรื่องนั้น ๆ อย่างคร่าว ๆ เพื่อหาประโยคใจความสำคัญของเรื่อง จากนั้นอ่านเรื่องละเอียดอีกครั้ง เพื่อทบทวนความเข้าใจ จบแล้วจึงตั้งคำถาม ถามตัวเองว่า ใคร ทำอะไร ที่ไหน เมื่อไร อย่างไร หรือคำถามอื่น ๆ ที่เกี่ยวข้อง หรือจำเป็นกับเรื่องที่อ่านนั้น ซึ่งสอดคล้อง กับกลวิธีในการอ่านเพื่อจับใจความสำคัญของ ชวนทอง วัชรอาสน์ (2542: 17) ที่กล่าวไว้ว่า ครั้งแรกให้อ่านผ่าน ๆ ไปก่อน เพื่อให้รู้ว่าเป็นเรื่องเกี่ยวกับอะไร จุดใดเป็นจุดสำคัญของเรื่อง ต่อไปจึงอ่านให้ละเอียด ทำความเข้าใจเนื้อเรื่องให้ชัดเจน แล้วตอบคำถามสั้น ๆ ทดสอบความเข้าใจและสุดท้ายจึงเรียบเรียงใจความสำคัญของเรื่องด้วยตนเอง

จากคำกล่าวข้างต้นผู้วิจัยสรุปได้ว่า ครูควรแนะนำวิธีอ่านจับใจความให้นักเรียนรู้จักโดยการอ่านข้อความที่ละตอนเพื่อหาประโยคสำคัญ แล้วอ่านเรื่องอีกครั้งเพื่อตอบคำถามที่เกี่ยวข้อง ค้นหาคำศัพท์ เรียงลำดับเหตุการณ์ ซึ่งสิ่งสำคัญคือต้องมีสมาธิในการอ่าน และหมั่นฝึกฝนการอ่านจับใจความอย่างสม่ำเสมอ

**2.8 ประโยชน์ของการอ่านจับใจความ**

การอ่านจับใจความเป็นทักษะสำคัญและจำเป็นต้องใช้ในการสื่อสาร และแสวงหาความรู้เพื่อนำมาใช้ประโยชน์ในชีวิตประจำวันทุก ๆ วัน นักเรียนจำเป็นต้องใช้การอ่านไม่น้อย หากสามารถอ่านได้รวดเร็วและจับใจความสำคัญได้ ก็จะทำให้ได้รับข้อมูลข่าวสารที่ถูกต้องมาใช้ประโยชน์ได้มากและมีประสิทธิภาพ แววมยุรา เหมือนนิล (2541: 6) ได้กล่าวไว้ว่า หนังสือเป็นพื้นฐานการแสวงหาความรู้ที่สำคัญที่สุดสามารถสร้างความคิดและจินตนาการได้ดีกว่าสื่อใด ๆ และถ้านักเรียนอ่านจับใจความไม่ได้ คืออ่านหนังสือไม่เข้าใจหรือเข้าใจไม่ถูกต้องเสียแล้ว ถึงจะมีวรรณกรรมที่ดีเกิดขึ้นมากเพียงใดก็ไม่มีประโยชน์ การอ่านเพื่อวัตถุประสงค์ที่ยากกว่า เช่น การ วิเคราะห์ วิจารณ์ ก็ล้มเหลว นอกจากนี้ ชวนทอง วัชรอาสน์ (2542: 16) ได้กล่าวว่า การอ่านจับใจความมีประโยชน์อย่างยิ่งที่จะนำมาใช้เป็นพื้นฐานในการแสวงหาความรู้และมีความจำเป็นเพื่อใช้ในชีวิต ประจำวัน

นอกจากการอ่านจับใจความจะมีประโยชน์ในการใช้เป็นเครื่องมือ แสวงหาความรู้และใช้ในการสื่อสารแล้วยังมีประโยชน์ในการเป็นพื้นฐานการอ่าน เพื่อวัตถุประสงค์อื่นที่ยากกว่าอีกด้วย

**ตอนที่ 3 แนวคิดและทฤษฎีเกี่ยวกับเทคนิคการการคิดออกเสียง**

**3.1 ความหมายของเทคนิคการคิดออกเสียง**

ชนาธิป พรกุล (2554: 204) ได้ให้ความหมายของการคิดออกเสียง หรือเทคนิคการอ่านแบบ Think aloud เป็นวิธีทำให้เกิดความคิดถูกเปิดเผย หรือมองเห็นได้เกิดขึ้นในขณะที่กำลังปฏิบัติการคิดอยู่ ช่วยผู้เรียนพัฒนาหรือปรับปรุงการคิด ซึ่งมีความสอดคล้องกับ เกธและออสเตอร์ (Ghait, 2001: 13-21 and Oster, 2001: 64-69 อ้างถึงใน ยุพาพรรณ จันทร์ศรี 2555: 18) ได้ให้ความหมายของการคิดออกเสียงว่า เป็นวิธีการแสดงให้เห็นถึงกระบวนการคิดในขณะอ่าน เป็นวิธีช่วยให้ผู้อ่านรับรู้ถึงกลวิธีในการทำความเข้าใจความรู้คิดขั้นสูง อย่างมีประสิทธิภาพ เช่นการประเมินความเข้าใจ การคาดเดาและการตรวจสอบสิ่งที่คาดเดา การตั้งคำถามกับตนเองก่อนอ่าน ขณะอ่านและหลังอ่าน อันเป็นการเปิดเผยวิธีการคิดที่พวกเขาใช้ในการทำความเข้าใจบทอ่าน

จากคำกล่าวข้างต้นผู้วิจัยสรุปได้ว่า เทคนิคการคิดออกเสียงหมายถึง การแสดงความคิดในขณะที่กำลังอ่าน อาจแสดงออกมาเป็นคำพูด หรือเป็นข้อความ โดยการบรรยายความรู้สึกการอ่าน ความคิดเห็นที่มีต่อบทอ่านอย่างเป็นขั้นตอน และสังเกตได้

**3.2 ทฤษฎีการคิดออกเสียง**

ทฤษฎีนี้ มีข้อตกลงเบื้องต้นว่า การคิดออกเสียง เป็นวิธีหนึ่งของการรายงานความคิดออกมาเป็นถ้อยคำ (Verbal report) ซึ่งจะนำไปสู่การวิเคราะห์การประมวลผลข้อมูล สิ่งสำคัญของทฤษฎีนั้นก็คือ ผู้แก้ปัญหาสามารถรายงานสิ่งที่อยู่ในความจำระยะสั้นเท่านั้น ลักษณะการรายงานแบ่งออกเป็น 3 ลักษณะเท่านั้น

1. รายงานเป็นคำพูดโดยตรง (Direct verbalization) เป็นการรายงานข้อความที่มีรหัสถ้อยคำที่อยู่ในความจำระยะสั้นแล้ว ผู้แก้ปัญหาจะรายงานออกมาตามที่คิดได้เลยไม่ต้องเสียเวลา
2. การใส่รหัสถ้อยคำลงในความจำระยะสั้น (Recording the content of short term memory) ข้อความที่จะรายงาน ยังไม่มีการใส่รหัสไว้ในความจำระยะสั้น ดังนั้นก่อนการรายงาน ผู้แก้ปัญหาจึงต้องใช้เวลาในการบันทึกข้อมูลที่เป็นรหัสถ้อยคำลงในความจำระยะสั้นก่อนแล้วจึงรายงานออกมา ดังนั้นจึงต้องใช้เวลาในการรายงานการคิด ไม่พูดออกมาได้อย่างรวดเร็ว เหมือนแบบที่ 1 แต่จะใช้ได้กับกระบวนการคิดที่สูงกว่าการคิดโดยทั่วไป
3. การอธิบาย (Explanation) เป็นการรายงานด้วยถ้อยคำ ที่ใช้กระบวนการขั้นสูงขึ้นไปกว่าวิธีการที่ 2 เป็นการถามให้ผู้แก้ปัญหาอธิบายความคิดของเขาที่ต้องใช้การคิดและ การสังเคราะห์ในการอธิบาย ดังนั้นเวลาที่ใช้ในการอธิบายความคิดของผู้แก้ปัญหาก็ต้องเพิ่มมากขึ้น

โอลชาฟส์กี (Olshavsky, 1976-1977: 654-674 อ้างถึงใน ยุพาพรรณ จันทร์ศรี, 2555: 18) เป็นผู้ใช้วิธีการคิดออกเสียงเป็นคนแรกในการศึกษากลวิธีการอ่านของเด็กชั้นปีที่ 10 ในการศึกษาของเด็กเขามีตัวแปรที่น่าสนใจเกี่ยวกับตัวเด็ก คือ ความสนใจเกี่ยวกับตัวเด็ก คือ ความสนใจในงานที่ทำประสิทธิภาพของตัวเด็กเอง แบบการเรียนเขาให้กลุ่มตัวอย่างคิดออกเสียงเกี่ยวกับสิ่งที่อ่าน เกี่ยวกับความคิดและการกระทำ สิ่งที่เด็กรายงานเป็นคำพูดถูกบันทึกเทปไว้

เดฟวี่ (Davey, 1989: 14-15 อ้างถึงใน ยุพาพรรณ จันทร์ศรี, 2555: 19) ได้กล่าวถึงวิธีการศึกษาการคิดว่า การรายงานความคิดด้วยวิธี คิดออกเสียงจะเป็นแนวทางให้ทราบถึงความคิดของบุคคลการตั้งคำถามเป็นวิธีหนึ่งที่ใช้ในการศึกษาการคิด ถ้อยคำที่ตอบคำถามจะเป็นข้อมูลการคิด การรายงานด้วยถ้อยคำจะดูคล้ายกับว่าเป็นการย้อนกลับไปใช้วิธีพินิจภายใน แต่ความเป็นจริงแล้วมิใช่เช่นนั้น การพินิจภายในนั้น สิ่งที่พูดออกมาถือว่าเป็นกระบวนการคิดของผู้พูดนำไปใช้ได้เลย สำหรับวิธีการของการวิเคราะห์ถ้อยคำ (Protocol Analysis) นั้น ถ้อยคำที่รายงานออกมาถือว่าเป็นข้อมูลดิบ ซึ่งต้องนำไปผ่านกระบวนการวิเคราะห์ก่อนจัดแปลผลการวิเคราะห์ถ้อยคำเป็นวิธีการหนึ่ง ที่ใช้จักกระทำกับข้อมูลที่ได้จากการตอบคำถามในปัจจุบันได้กลายมาเป็นวิธีการหนึ่งที่มีความสำคัญ และเป็นที่นิยมในการศึกษาความสามารถทางสติปัญญาของมนุษย์

จากคำกล่าวข้างต้นผู้วิจัยพอสรุปได้ว่า การอ่านโดยใช้เทคนิคการคิดออกเสียง คือ การสอนที่เน้นให้ผู้เรียนได้แสดงแนวคิดออกมาเป็นคำพูด ในขณะที่กำลังอ่าน ประกอบการพิจารณาเหตุการณ์ เรื่องราว หรือปัญหาที่เกิดจากการอ่าน ซึ่งจะสามารถนำมาใช้ในกระบวนการจัดกิจกรรมการเรียนการสอนอ่านจับใจความได้เป็นอย่างดี

* 1. **ขั้นตอนการสอนอ่านโดยใช้เทคนิคการคิดออกเสียง**

Davey (1983 อ้างถึงใน มณีรัตน์ สุกโชติรัตน์. 2548) ได้เสนอขั้นตอนการสอนแบบการคิดออกเสียง ตามลำดับ ต่อไปนี้

**ขั้นที่ 1** การเลือกบทอ่าน เลือกบทอ่านที่มีจุดยาก มีความขัดแย้ง มีความกำกวม หรือมีศัพท์ที่ผู้เรียนไม่ทราบบ้างเล็กน้อย แจกบทอ่านนี้ให้นักเรียนแต่ละคน และสำหรับผู้สอนเอง 1 ชุด

**ขั้นที่ 2** วิธีการสอนอ่าน ผู้สอนอ่านบทอ่านโดยออกเสียงดัง ๆ และกล่าวถ้อยคำพูดว่าครูใช้กระบวนการคิดอย่างไรในการอ่าน แล้วให้นักเรียนว่าตาม และคอยสังเกตว่าตอนใดเป็นตอน ที่กล่าวถึงประเด็นสำคัญ และตอนใดสลับซับซ้อน ซึ่งเทคนิคการคิดออกเสียงประกอบด้วย 5 ขั้นตอน ดังนี้

1. การคาดเดาคะเนหัวข้อเรื่อง ผู้สอนแสดงตนเป็นผู้อ่านโดยตั้งสมมติฐานว่าบทอ่านจะมีเนื้อหาเกี่ยวกับอะไรบ้าง และอาจมีการเปลี่ยนแปลงสมมุติฐานถ้ามีความจำเป็น ผู้อ่านอาจถามตนเองว่าเรื่องนี้ทำให้ฉันคิดว่าจะมีเนื้อหาเกี่ยวกับอะไร
2. การแสดงจินตภาพในขณะอ่าน ขั้นนี้ผู้สอนบรรยายให้เห็นมโนภาพ ไปพร้อม ๆ กับอ่านตามที่กล่าวถึงเหตุการณ์ของเรื่อง
3. การเปรียบเทียบโดยใช้อุปมาอุปมัย ในขั้นนี้ผู้สอนโยงความสัมพันธ์ระหว่างเนื้อหาสาระที่อ่านกับประสบการณ์เดิม หรือสิ่งที่ผู้สอนรู้มาก่อนเกี่ยวกับหัวข้อนี้
4. การกล่าวถึงจุดที่ทำให้สับสน การที่ผู้สอนกล่าวถึงจุดที่ทำให้สับสนออกมาดัง ๆ เป็นสิ่งสำคัญสำหรับนักเรียน เพราะทำให้นักเรียนเห็นว่า แม้ผู้ใหญ่เองก็ยังประสบความยากลำบากในการอ่าน เช่น เหตุการณ์ตอนนี้ต่างจากที่ฉันคาดไว้
5. การแสดงกลวิธีแก้ไขความเข้าใจที่ขาดหายไป ขั้นนี้ผู้สอนแสดงให้นักเรียนเห็นวิธีการแก้ไข เมื่ออ่านไม่เข้าใจ เช่น “ฉันคิดว่าจะอ่านบทนี้อีกรอบหนึ่ง ดูซิว่าจะเข้าใจชัดเจนดีขึ้นหรือไม่”

**ขั้นที่ 3** หลังจากที่ผู้สอนแสดงกระบวนการคิดออกเสียงให้นักเรียนเห็นเป็นแบบอย่างหลายครั้งและให้นักเรียนฝึกไปพร้อม ๆ กับผู้สอนเป็นการปูพื้นฐานประสบการณ์ แก่นักเรียนจนเกิดความชำนาญแล้ว ผู้สอนให้นักเรียนจับคู่และฝึกทักษะดังกล่าวกันเอง โดยผลัดกันฝึกใช้การคิดออกเสียงและอภิปรายแลกเปลี่ยนความคิดเห็นเกี่ยวกับเรื่องที่อ่าน ต่อไปให้นักเรียนทำความเข้าใจกับบทอ่านในใจ ในที่สุดผู้สอนอาจให้นักเรียนทำรายงานเกี่ยวกับเรื่องที่อ่าน

Heller (1986 อ้างถึงใน ยุพาพรรณ จันทร์ศรี, 2555: 20) กล่าวถึง ขั้นตอนในการจัดกิจกรรมการคิดออกเสียงว่ามีลำดับ ดังนี้

1. การเลือกบทอ่าน ผู้สอนควรเลือกบทอ่านที่นักเรียนสามารถนำความรู้เดิมมาช่วย ในการทำความเข้าใจได้บ้าง นอกจากนี้ควรเลือกบทอ่านที่มีรูปแบบการเขียนชัดเจน เพราะนักเรียน จะสามารถนำความรู้เกี่ยวกับโครงสร้างของบทความมาช่วยให้เกิดความเข้าใจได้ง่ายขึ้น รวมทั้งควรเลือกบทอ่านที่มีความยาวพอเหมาะไม่สั้นหรือยามเกินไป
2. อธิบายกิจกรรมที่นักเรียนจะต้องทำในชั่วโมงเรียน
   1. กิจกรรมก่อนการอ่าน
      1. แจกแผ่นงานที่มีชื่อว่า “What I Know” ซึ่งประกอบด้วยหัวข้อตามลำดับต่อไปนี้ 1. หัวเรื่องของบทอ่าน 2. จุดมุ่งหมายในการอ่านในรูปของคำถาม 3. สิ่งที่นักเรียนรู้จักจากประสบการณ์เดิมก่อนอ่านบทอ่าน 4. สิ่งที่นักเรียนรู้จักจากบทอ่าน 5. สิ่งที่นักเรียนไม่รู้จักในบทอ่าน และ 6. คำตอบของคำถามที่เป็นจุดมุ่งหมายในการอ่าน
      2. อธิบายให้นักเรียนทราบว่าผู้สอนจะคิดออกเสียงขณะทำความเข้าใจ กับบทอ่านให้นักเรียนดู โดยเติมข้อมูลตามที่ระบุไว้ในแผ่นงาน ข้อ 2.1.1 ประกอบการแสดงการคิด

2.2 กิจกรรมระหว่างเรียน

ผู้สอนแสดงการคิดออกเสียงถึงการใช้กลวิธีต่าง ๆ เพื่อทำความเข้าใจกับ บทอ่าน อันได้แก่ การตั้งหัวเรื่องของบทอ่านโดยดูจากภาพประกอบจากบรรทัดแรกหรือบรรทัดสุดท้ายของบทอ่าน การตั้งจุดมุ่งหมายในการอ่านในรูปของคำถาม การนำความรู้เดิมมาช่วยในการทำความเข้าใจกับบทอ่าน การคาดคะเน การทำข้อสงสัยเกี่ยวกับคำที่ผู้อ่านไม่รู้ให้หมดไป เป็นต้น พร้อมทั้งทำกิจกรรมการเขียนประกอบคำอธิบายในแผ่นงานที่มีชื่อว่า “What I know” เพื่อให้นักเรียนได้เข้าใจชัดเจนยิ่งขึ้น โดยสิ่งที่เขียนประกอบคำอธิบาย คือ 1. หัวเรื่องของบทอ่าน 2. จุดมุ่งหมายในการอ่านในรูปของคำถาม 3. สิ่งที่นักเรียนรู้จักจากประสบการณ์เดิมก่อนอ่านบทอ่าน 4. สิ่งที่นักเรียนรู้จักจากบทอ่าน 5. สิ่งที่นักเรียนไม่รู้จักในบทอ่าน และ 6. คำตอบของคำถามที่เป็นจุดมุ่งหมายในการอ่าน

* 1. กิจกรรมหลังการอ่าน

2.3.1 ให้นักเรียนจับกลุ่ม ๆ ละ 3-4 คน ฝึกการคิดออกเสียง โดยใช้บทอ่านเดิมที่ผู้สอนได้แสดงแบบอย่างให้ดูในขั้นที่ 2.2 ให้นักเรียนผลัดกันอภิปรายแสดงความคิดเกี่ยวกับการทำความเข้าใจกับบทอ่านและช่วยกันให้เหตุผลว่า กลวิธีการอ่านใดจะช่วยให้หาคำตอบให้กับคำถาม ที่เป็นจุดมุ่งหมายในการอ่านได้บ้าง ผู้สอนเดินดูการทำงานกลุ่มของนักเรียน และให้ความช่วยเหลือเมื่อต้องการ

2.3.2 ให้นักเรียนเขียนความคิดของตนเกี่ยวกับความเข้าใจกับสิ่งที่ตนรู้และไม่รู้เกี่ยวกับบทอ่านที่ดีขึ้นได้อย่างไร จากนั้นแลกเปลี่ยนกับเพื่อนร่วมชั้น

Think aloud (2015) เทคนิคการคิดออกเสียงเริ่มต้นด้วยการสาธิตหรือจำลองเหตุการณ์ขณะอ่าน ครูจะแสดงความคิดออกมาในรูปแบบความคิดของครู และเมื่ออ่านถึงจุดที่ทำเกิดความให้สับสน (คำศัพท์ยาก) ครูจะแนะนำหรืออธิบาย และบอกถึงกลวิธีต่าง ๆ ในการใช้เทคนิคการคิดออกเสียง จากนั้นจะใช้คำถามเพื่อกระตุ้นและสนับสนุนการคิดออกมาดัง ๆ (ดังตัวอย่างข้างล่าง)

1. ฉันคิดว่าฉันรู้อะไรบางอย่างเกี่ยวกับเรื่องนี้

2. ฉันไม้เข้าใจสิ่งที่ฉันเพิ่งอ่าน

3. ฉันจะมีภาพที่ชัดเจนในหัวของฉันเกี่ยวกับข้อมูลนี้

4. ฉันจะทำอย่างไรจึงจะเข้าใจในเรื่องนี้

5. อะไรคือจุดสำคัญที่สุดในการอ่านนี้

6. ฉันได้เรียนรู้ข้อมูลใหม่

7. ฉันคิดว่ามันไม่สอดคล้องกับสิ่งที่ฉันรู้อยู่แล้ว

ขั้นตอนต่อไปครูควรให้โอกาศนักเรียนในการฝึกใช้เทคนิคกาคิดออกเสียงอาจจะเป็นกลุ่มเล็ก ๆ หรือเป็นรายบุคคล และครูจะเป็นผู้ที่ถามคำถามและเสนอความคิดเห็นต่าง ๆ ให้กับนักเรียน

ในขณะที่นักเรียนอ่านในใจและคิดออกมาดัง ๆ บางจุดครูควรชี้แจงแสดงให้นักเรียนเห็นว่าผู้อ่านที่ดีต้องอ่านประโยคไปข้างหน้าหรือมองหาเบาะแสบริบทเพื่อหาคำตอบของคำถามที่เลือกไว้ล่วงหน้า เพื่อตรวจสอบความเข้าใจ จากนั้นครูนำไปสู่กลยุทธการคิดออกมาดัง ๆ ให้นักเรียนเรียนรู้ที่จะมีคำตอบให้กับคำถาม เมื่อนักเรียนคุ้นเคยกับกระบวนการคิดออกมาดัง ๆ หรือการคิดออกเสียงนี้แล้วนักเรียนจะทำงานเป็นรายบุคคลหรือกลุ่มเล็ก ๆ ครูอาจจะให้นักเรียนลือกเขียนหรือบันทึกคำตอบจากการเรียนรู้โดยใช้เทคนิคการคิดออกมาดัง ๆ

จากคำกล่าวข้างต้นพอผู้วิจัยพอสรุปได้ว่า การคิดออกเสียงในขณะที่อ่าน แบ่งออกเป็น 3 ขั้น ขั้นแรก เริ่มจากการที่ครูผู้สอนเลือกบทอ่าน จากนั้นยกตัวอย่างให้นักเรียนดู ตามด้วยแสดงวิธีการอ่านโดยใช้เทคนิคการคิดออกเสียงให้นักเรียนดูเป็นตัวอย่าง หลังจากนั้นใน ขั้นที่สอง ให้นักเรียนฝึกด้วยตนเองเป็นกลุ่มเล็ก ๆ หรือรายบุคคล ขั้นที่สาม เมื่อนักเรียนฝึกฝนจนเกิดความชำนาญแล้วให้นักเรียนทำการจดบันทึกความเข้าใจของเนื้อหาโดยใช้เทคนิคการคิดออกเสียง

**4. งานวิจัยที่เกี่ยวข้อง**

**4.1 งานวิจัยที่เกี่ยวข้องกับการอ่านจับใจความสำคัญ**

ศิรินทร์ทิพย์ ถานะกอง (2556: บทคัดย่อ)ได้ทำการวิจัยเรื่องการพัฒนาทักษะการอ่านจับใจความสำคัญ กลุ่มสาระการเรียนรู้ภาษาไทย โดยวิธีสอนแบบ OK5R ของนักเรียนระดับชั้นประถมศึกษาปีที่ 5 มีวัตถุประสงค์เพื่อสร้างและหาประสิทธิภาพของแผนการจัดการเรียนรู้ โดยวิธีสอนแบบ OK5R เพื่อศึกษาทักษะการอ่านจับใจความสำคัญ และศึกษาความพึงพอใจของนักเรียน ต่อการจัดกิจกรรมการเรียนรู้โดยวิธีสอนแบบ OK5R ผลการวิจัยพบว่า ประสิทธิภาพของแผนการจัดการเรียนรู้ เรื่อง การอ่านจับใจความสำคัญ กลุ่มสาระการเรียนรู้ภาษาไทย โดยวิธีสอนแบบ OK5R ของนักเรียนระดับชั้นประถมศึกษาปีที่ 5 มีค่าเท่ากับ 81.94/83.43 ซึ่งสูงกว่าเกณฑ์ประสิทธิภาพ 80/80 ที่กำหนดไว้ และแบบทดสอบวัดทักษะการอ่านจับใจความสำคัญกลุ่มสาระการเรียนรู้ภาษาไทย โดยวิธีสอนแบบ OK5R ของนักเรียนระดับชั้นประถมศึกษาปีที่ 5 โรงเรียนบ้านปาง-กิ่ว มีค่าเฉลี่ยร้อยละ 41.83

สดสวย กาวี (2548: บทคัดย่อ) ได้ทำการวิจัยเรื่อง การสร้างชุดกิจกรรมการอ่าน จับใจความสำคัญ กลุ่มสาระการเรียนรู้ภาษาไทย นักเรียนระดับชั้นมัธยมศึกษาปีที่ 1 โรงเรียนท่าปลาประชาอุทิศ อำเภอท่าปลา จังหวัดอุตรดิตถ์ ผลการวิจัยพบว่า ชุดกิจกรรมการอ่านจับใจความสำคัญ กลุ่มสาระการเรียนรู้ภาษาไทย นักเรียนระดับชั้นมัธยมศึกษาปีที่ 1ที่ผู้วิจัยสร้างขึ้นมีประสิทธิภาพตามเกณฑ์ 70/70 ทุกชุด นักเรียนมีผลสัมฤธิ์ทางการเรียนอย่างมีนัยสำคัญทางสถิติที่ระดับ .05

อุไรวรรณ นิลนวล (2552: บทคัดย่อ) ได้ทำการวิจัยเรื่อง ผลการจัดกิจกรรมการเรียนรู้ เรื่อง การอ่านจับใจความสำคัญ โดยใช้แบบฝึกทักษะประกอบการจัดกิจกรรมกลุ่มร่วมมือแบบ NHT กลุ่มสาระการรู้ภาษาไทย ชั้นประถมศึกษาปีที่ 6 ผลการวิจัยพบว่า แผนการจัดการเรียนรู้ภาษาไทยด้านอ่านจับใจความสำคัญ โดยใช้แบบฝึกทักษะประกอบการจัดกิจกรรมกลุ่มร่วมมือแบบ NHT มีประสิทธิภาพเท่ากับ 89.54/89.35 ซึ่งเป็นไปตามเกณฑ์ที่ตั้งไว้

**4.2 งานวิจัยที่เกี่ยวข้องกับการอ่านจับใจความสำคัญ**

บุษยารัตน์ จันทร์ประเสริฐ์ (2550: 4) ได้ทำการศึกษาตรวจสอบประสิทธิผลของเทคนิคการคิดออกเสียงในการอ่านภาษาไทยเพื่อความเข้าใจของนักเรียนชั้นประถมศึกษาปีที่ 5 การทดลองแบบอนุกรมเวลา เป็นการวิจัยกึ่งทดลองแบบอนุกรมเวลา กลุ่มตัวอย่างคือ นักเรียนประถมศึกษาปีที่ 5 จำนวน 52 คน เครื่องมือที่ใช้ในการวิจัยครั้งนี้ คือ แบบวัดความสามารถในการอ่านภาษาไทยเพื่อความเข้าใจ จำนวน 7 ฉบับ ที่เป็นแบบวัดคู่ขนานกัน ผลการวิจัยสรุปได้ดังนี้ นักเรียนกลุ่มทดลองที่ได้รับการฝึกอ่านโดยใช้เทคนิคการคิดออกเสียงมีความสามารถในการอ่านภาษาไทย เพื่อความเข้าใจ สูงกว่านักเรียนกลุ่มควบคุมที่อ่านแบบปกติ อย่างมีนัยสำคัญทางสถิติที่ระดับ .05

ภักดี บุญสุนีย์ (2550: 58-61) ได้ศึกษาผลการเรียนการสอนโดยเทคนิคการคิดออกเสียงที่มีผลต่อผลสัมฤทธิ์ทางการเรียนคณิตศาสตร์และเจตคติต่อการเรียนรู้ กลุ่มสาระการเรียนรู้คณิตศาสตร์ของนักเรียนชั้นประถมศึกษาปีที่ 2 จำนวนนักเรียน 21 คน โดยการเลือกแบบเจาะจง เครื่องมือที่ใช้ในการวิจัยครั้งนี้ ได้แก่ แผนการจัดการเรียนรู้โดยใช้เทคนิคการคิดออกเสียง แบบทดสอบวัดผลสัมฤทธิ์ทางการเรียนคณิตศาสตร์ แบบวัดเจตคติต่อการเรียนรู้กลุ่มสาระการเรียนรู้คณิตศาสตร์ และแบบทดสอบ ผลการวิจัย พบว่านักเรียนที่ได้รับการเรียนการสอนโดยเทคนิคการคิดออกเสียงมีผลต่อผลสัมฤทธิ์ทางการเรียนคณิตศาสตร์ หลังเรียนสูงกว่าก่อนเรียนอย่างมีนัยสำคัญที่ระดับ .05

อภิศักดิ์ อินทร์ตา (2552: 119-122) ได้ทำการพัฒนากิจกรรมการเรียนการสอนโดยใช้เทคนิคการสอนแบบแสดงการคิดเป็นถ้อยคำควบคู่กับการทำแผนผังสรุปโยงเรื่องที่อ่าน เพื่อพัฒนาผลสัมฤทธิ์ทางการอ่านภาษาอังกฤษเพื่อความเข้าใจ ของนักเรียน ชั้นมัธยมศึกษาปีที่ 5 จำนวน 43 คน ซึ่งได้จากเลือกแบบเจาะเจาะจง เครื่องมือที่ใช้ในการทดลองได้แก่ แผนการจัดการเรียนรู้ โดยใช้เทคนิคการสอนแบบการแสดงการคิดเป็นถ้อยคำ ควบคู่กับการทำแผนผังเชื่อมโยงเรื่องที่อ่าน จำนวน 7 แผน แบบวัดผลสัมฤทธิ์ในการอ่านเพื่อความเข้าใจภาษาอังกฤษ และแบบวัดเจตคติที่มีต่อกิจกรรมการเรียนการสอน ผลการวิจัย พบว่า ผลสัมฤทธิ์ในการอ่านเพื่อความเข้าใจในภาษาอังกฤษ ของนักเรียนที่เรียนด้วยการสอนโดยใช้เทคนิคการสอนแบบแสดงการคิดเป็นถ้อยคำควบคู่กับการทำแผนผังสรุปโยงเรื่องที่อ่าน หลังเรียนสูงกว่าก่อนเรียนอย่างมีนัยสำคัญทางสถิติที่ระดับ .01

ยุพาพรรณ จันทร์ศรี (2555: 61-63) ได้ทำการเปรียบเทียบความสามารถด้านการอ่านภาษาไทยเพื่อความเข้าใจของนักเรียนชั้นมัธยมศึกษาปีที่ 1 โดยการจัดการเรียนรู้ด้วยเทคนิคการอ่านแบบ Think aloud กับการอ่านแบบปกติ กลุ่มตัวอย่างที่ใช้ในการวิจัยเป็นนักเรียนชั้นมัธยมศึกษาปีที่ 1 โรงเรียนชุมชนนาคำไฮวิทยา อำเภอเมือง จังหวัดหนองบัวลำภู ภาคเรียนที่ 2 ปีการศึกษา 2554 จำนวน 60 คน ได้มาโดยการคัดเลือกแบบเจาะจง แบ่งเป็นกลุ่มทดลองและกลุ่มควบคุม กลุ่มละ 30 คน เครื่องมือที่ใช้ในการวิจัยครั้งนี้มี 2 ชนิด ได้แก่ แผนการจัดการเรียนรู้ด้วยเทคนิคการอ่านแบบ Think aloud และแผนการจัดการเรียนรู้การอ่านแบบปกติ แบบทดสอบชนิดเลือกตอบ 4 ตัวเลือก จำนวน 2 ฉบับ คือ แบบทดสอบวัดความสามารถในการอ่านเพื่อความเข้าใจ แบบทดสอบวัดความสามารถในการคิดวิเคราะห์ ผลการวิจัย พบว่า 1) นักเรียนชั้นมัธยมศึกษาปีที่ 1 กลุ่มทดลองและกลุ่มควบคุมมีความสามารถในการอ่านภาษาไทยเพื่อความเข้าใจหลังเรียนสูงกว่าก่อนเรียนอย่าง มีนัยสำคัญทางสถิติที่ระดับ.05 2) นักเรียนกลุ่มทดลองมีคะแนนเฉลี่ยความสามารถในการอ่านภาษาไทยเพื่อความเข้าใจ ความสามารถในการคิดวิเคราะห์ สูงกว่า นักเรียนกลุ่มควบคุม มีนัยสำคัญทางสถิติที่ระดับ .05 3) นักเรียนกลุ่มทดลองสามารถคงทนความรู้หลังเรียนไปแล้ว 2 สัปดาห์

**ตารางที่ 2.1** ตารางวิเคราะห์งานวิจัยที่เกี่ยวข้องกับเทคนิคการคิดออกเสียง

|  |  |  |  |  |
| --- | --- | --- | --- | --- |
| **ตัวแปรตาม** | **ผู้วิจัย/ปี/สถาบัน** | **นวัตกรรมที่ใช้** | **กลุ่มตัวอย่าง** | **ผลการทดลอง** |
| ผลสัมฤทธิ์ทางการเรียนคณิตศาสตร์และเจตคติต่อการเรียนรู้คณิตศาสตร์ | ภักดี บุญสุนีย์ ,2550,ราชภัฏสกลนคร | ศึกษาผลการเรียนการสอนโดยเทคนิคการคิดออกเสียงที่มีผลต่ผลสัมฤทธิ์ทางการเรียนคณิตศาสตร์และเจตคติต่อการเรียนรู้ | นร.ป.2 | เจตคติต่อการเรียนรู้หลังหลังเรียนสูงกว่าก่อนเรียนอย่างมีนัยสำคัญที่ระดับ .05 นักเรียนที่ได้รับการสอนโดยเทคนิคการคิดออกเสียงมีผลสัมฤทธิ์ทางการเรียนคิดเป็นร้อยละ85.29 สูงกว่าเกณฑ์ที่กำหนด คือ สูงกว่าร้อยละ70อยู่ในระดับดีเยี่ยม |
| ความสามารถในการอ่านภาษาไทยเพื่อความเข้าใจของนักเรียนชั้นประถมศึกษาปีที่ 5 | บุษยารัตน์ จันทร์ประเสริฐ 2550,จุฬาลงกรณ์ | เทคนิคการคิดออกเสียง | นร.ป.5 | นักเรียนกลุ่มทดลองที่ได้รับการฝึกโดยใช้เทคนิคการคิดออกเสียงมีความสารมารถในการอ่านภาษาไทยเพื่อความเข้าใจสูงกว่านักเรียนกลุ่มควบคุมที่อ่านแบบปกติอย่างมีนัยสำคัญทางสถิติที่ระดับ .05 |
| 1 ผลสัมฤทธิ์ในการอ่านเพื่อความเข้าใจภาษาอังกฤษ  2 เจตคติที่มีต่อกิจกรรมการเรียนการสอนโดยใช้เทคนิคการสอนแบบแสดง  การคิดเป็นถ้อยคำควบคู่กับการทำแผนผังสรุปโยงเรื่องที่อ่าน  เพื่อความเข้าใจ | อภิศักดิ์ อินทร์ตรา, 2552,ราชภัฏสกลนคร | เทคนิคการสอนแบบแสดงการคิดเป็นถ้อยคำควบคู่กับการทำแผนผังสรุปโยงเรื่องที่อ่าน | นร.ป.5 | ผลสัมฤทธิ์ในการอ่านเพื่อความเข้าใจในภาษาอังกฤษ ของนักเรียนที่เรียนด้วยการสอนโดยใช้เทคนิคการสอนแบบแสดงการคิดเป็นถ้อยคำควบคู่กับการทำแผนผังสรุปโยงเรื่องที่อ่าน หลังเรียนสูงกว่าก่อนเรียนอย่างมีนัยสำคัญทางสถิติที่ระดับ .01  2.นักเรียนมีเจตคติต่อการเรียนด้วยกิจกรรมการเรียนการสอนโดยใช้เทคนิค  การสอนแบบแสดงการคิดเป็นถ้อยคำควบคู่กับการทำแผนผังสรุปโยงเรื่องทีอ่านหลังการเรียน  มีคะแนนเฉลี่ยเท่ากับ 4.52 ซึ่งอยู่ในระดับมากที่สุด |
| ความสามารถด้านการอ่านภาษาไทยเพื่อความเข้าใจ  ความสามารถการวิเคราะห์ | ยุพาพรรณ จันทร์ศรี,2555,มหาวิทยาลัยมหาสารคาม | **เทคนิคการอ่านแบบThink aloud** | **นร.ม.1** | **นักเรียนมีความสามารถในการอ่านภาษาไทยเพื่อความเข้าใจความสามารถในการคิดวิเคราะห์ สูงกว่า นักเรียนที่ได้รับการจัดการเรียนรู้การอ่านแบบปกติอย่างมีนัยสำคัญทางสถิติที่ 0.5** |
| **ตัวแปรต้น** | **ผู้วิจัย/ปี/สถาบัน** | **ใช้แก้ปัญหา** | **กลุ่มตัวอย่าง** | **ผลการทดลอง** |
| การเรียนการสอนโดยเทคนิคการคิดออกเสียง | ภักดี บุญสุนีย์ ,2550,ราชภัฏสกลนคร | ผลสัมฤทธิ์ทางการเรียนคณิตศาสตร์ | นร.ป.2 | นักเรียนที่ได้รับการเรียนการสอนโดยเทคนิคการคิดออกเสียงมีผลต่อผลสัมฤทธิ์ทางการเรียนคณิตศาสตร์ หลังเรียนสูงกว่าก่อนเรียนอย่างมีนัยสำคัญที่ระดับ .05 |
| การอ่านโดยใช้เทคนิคการคิดออกเสียงและการอ่านแบบปกติ | บุษยารัตน์ จันทร์ประเสริฐ 2550,จุฬาลงกรณ์ | การอ่านภาษาไทยเพื่อความเข้าใจ | นร.ป.5 | อ่านภาษาไทยเพื่อความเข้าใจด้วยเทคนิคการคิดออกเสียงมีประสิทธิภาพที่ดีเนื่องจากนักเรียนมีความสามารถในการคิดออกเสียงมีพัฒนาการความสามารถในการอ่านภาษาไทยเพื่อความเข้าใจและความสามารถในการคิดออกเสียงเพิ่มขึ้นจากเดิมร้อยละ25 ละมีความพึงพอใจอยู่ในระดับมากเป็นไปตามเกณฑ์ของประสิทธิผลที่กำหนดไว้ |
| กิจกรรมการเรียนการสอนแบบแสดงการคิดเป็นถ้อยคำควบคู่กับการทำแผนผังสรุปโยงเรื่องที่อ่าน | อภิศักดิ์ อินทร์ตรา, 2552,  ราชภัฏสกลนคร. | การอ่านภาษาอังกฤษเพื่อความเข้าใจ ของนักเรียน ชั้นมัธยมศึกษาปีที่ 5 | นร.ป.5 | ประสิทธิภาพของกิจกรรมการเรียนการสอนโดยใช้เทคนิคการสอนแบบแสดงการคิดเป็นถ้อยคำควบคู่กับการทำแผนผังสรุปโยงเรื่องที่อ่าน เพื่อพัฒนาผลสัมฤทธิ์ 7ทางการอ่านภาษาอังกฤษเพื่อความเข้าใจที่พัฒนาขึ้นมีคะแนนเฉลี่ยเท่ากับ 76.67/77.44 สูงกว่าเกณฑ์ที่กำหนดไว้ คือ 75/75 |
| การจัดการเรียนรู้ด้วยเทคนิคการอ่านแบบ Think aloud  วิธีการจัดการเรียนรู้ด้วยการอ่านแบบปกติ | ยุพาพรรณ จันทร์ศรี,2555,มหาวิทยาลัยมหาสารคาม | เปรียบเทียบความสามารถด้านการอ่านภาษาไทยเพื่อความเข้าใจ | นร.ม.1 | กลุ่มทดลองที่ได้รับการจัดการเรียนรู้ด้วยเทคนิคการอ่านแบบ Think aloud มีความสามารถในการอ่านภาษาไทยเพื่อความเข้าใจสูงกว่าก่อนเรียนอย่างมีนัยสำคัญทางสถิติ .05 และสามารถคงทนความรู้หลังเรียนไปแล้ว 2 สัปดาห์ |

จากคำกล่าวข้างต้นพอสรุปว่า ในการจัดการเรียนการสอนเพื่อแก้ปัญหาด้านหาการอ่านจับใจความนั้นมีหลากหลายและแตกต่างกันออกไป ทั้งนี้ผู้วิจัยได้ทำการศึกษาและทำความเข้าใจเกี่ยวกับเทคนิคการคิดออกเสียง ซึ่งเป็นวิธีการหนึ่งที่จะสามารถแก้ไขปัญหาผู้เรียนในสถานการณ์จริง ฝึกทักษะการอ่านในรูปแบบการคิดแบบต่าง ๆ และเป็นการสร้างความกระตือรือร้นในการเรียนรู้มากกว่าวิธีการท่องจำจากตำรา ผู้วิจัยจึงได้ศึกษาการแก้ปัญหาการอ่านจับใจความ โดยใช้เทคนิคการคิดออกเสียง ของนักเรียนชั้นมัธยมศึกษาปีที่ 2/5 โรงเรียนสาธิตมหาวิทยาลัยราชภัฏสวนสุนันทา

งานวิจัยที่เกี่ยวข้องกับการจัดการเรียนรู้ด้วยเทคนิคการคิดออกเสียง ในประเทศไทยยังไม่ค่อยมีงานวิจัยที่เกี่ยวข้องกับเรื่องนี้มากเท่าใด ในที่นี้มีงานวิจัยที่ทำการศึกษาแล้วพบว่าเทคนิคการคิดออกเสียงเป็นเทคนิคหนึ่งที่สามารถพัฒนาการอ่านเพื่อความเข้าใจได้ ซึ่งแสดงให้เห็นถึงการใช้เทคนิคการคิดออกเสียง เป็นกระบวนการแสดงการคิดทางสมองที่มีอยู่ในความจำระยะสั้น ออกมาเป็นถ้อยคำในขณะอ่าน รวมทั้งมีการแสดงความคิดเห็น และความรู้สึกที่มีต่อเรื่องที่อ่าน ออกมาเป็นคำพูด ข้อมูลที่ออกมาจากคำพูดของนักเรียนจะทำให้ทราบถึงระดับความเข้าใจในการอ่าน ช่วยให้ผู้สอนสามารถทราบถึงกลวิธีการทำความเข้าใจในบทอ่านของนักเรียนได้ อันจะช่วยในการจัดกิจกรรมการเรียนการสอนของครูที่มุ่งแก้ปัญหาและพัฒนาความสามารถในการอ่านจับใจความมากขึ้น ตลอดจนสามารถนำไปใช้เป็นแนวทางในการพัฒนาการเรียนการสอนเรื่องการอ่านจับใจความในกลุ่มสาระการรู้วิชาภาษาไทยให้เกิดประสิทธิภาพและประสิทธิผลต่อไป

จากคำกล่าวข้างต้นพอสรุปว่า ในการจัดการเรียนการสอนเพื่อแก้ปัญหาด้านหาการอ่านจับใจความนั้นมีหลากหลายและแตกต่างกันออกไป ทั้งนี้ผู้วิจัยได้ทำการศึกษาและทำความเข้าใจเกี่ยวกับเทคนิคการคิดออกเสียง ซึ่งเป็นวิธีการหนึ่งที่จะสามารถแก้ไขปัญหาผู้เรียนในสถานการณ์จริง ฝึกทักษะการอ่านในรูปแบบการคิดแบบต่าง ๆ และเป็นการสร้างความกระตือรือร้นในการเรียนรู้มากกว่าวิธีการท่องจำจากตำรา ผู้วิจัยจึงได้ศึกษาการแก้ปัญหาการอ่านจับใจความ โดยใช้เทคนิคการคิดออกเสียง ของนักเรียนชั้นมัธยมศึกษาปีที่ 2/5 โรงเรียนสาธิตมหาวิทยาลัยราชภัฏสวนสุนันทา

**5. กรอบแนวคิดของการวิจัย**

ผู้วิจัยได้นำข้อมูลจากการศึกษาเทคนิค กลวิธีการเกี่ยวกับการเรียนการสอนเพื่อพัฒนาทักษะการอ่านจับใจความสำคัญ ที่เกี่ยวข้องกับเทคนิคการคิดออกเสียง มากำหนดกรอบวิจัยดังแผนภาพต่อไปดังนี้

**ตัวแปรต้น ตัวแปรตาม**

การสอนอ่านจับใจความ

โดยใช้เทคนิคการคิดออกเสียง

ความสามารถในการอ่านจับใจความ

**แผนภาพที่ 1** กรอบแนวคิดของการวิจัย